b'\n_START_ARTICLE_\nHonda Civic\n_START_SECTION_\nNotranjost\n_START_PARAGRAPH_\nNotranjost je temeljito prenovljena, ima futuristi\xc4\x8dno obliko. Armaturna plo\xc5\xa1\xc4\x8da je dvodelna. En del posreduje vizualne informacije, drugi pa je namenjen raznim napravam za upravljanje. Bistveni podatki so visoko na instrumentni plo\xc5\xa1\xc4\x8di. Tako je vo\xc5\xbenja varnej\xc5\xa1a in prijetnej\xc5\xa1a. Digitalni zaslon vsebuje merilnik hitrosti, prikaz vrtljajev motorja in Eco kazalnik (prikaz trenutne porabe goriva). Tu so \xc5\xa1e \xc5\xa1tevec prevo\xc5\xbeenih kilometrov, prikaz zunanje temperature, prikaz pri\xc4\x8dakovanega dosega, povpre\xc4\x8dne hitrosti, povpre\xc4\x8dne porabe goriva in porabljenega \xc4\x8dasa ter opozorilne lu\xc4\x8dke. Na volanu so stikala za upravljanje avdio sistema in gumbi tempomata, gumbi za govorno izbiranje v navigacijskem sistemu in gumbi za upravljanje ve\xc4\x8dnamenskega zaslona. Nagib volanskega obro\xc4\x8da je \xc5\xa1portno navpi\xc4\x8den. Pove\xc4\x8dana je razdalja od pedalov do bokov (iz 970 na 978\xc2\xa0mm). Obloga armaturne plo\xc5\xa1\xc4\x8de in vrat je iz mehke snovi s povr\xc5\xa1insko teksturo usnja. Razdalja med boki potnikov na sprednjem in zadnjem sede\xc5\xbeu zna\xc5\xa1a 803\xc2\xa0mm, kar je primerljivo z nekaterimi ve\xc4\x8djimi tekmeci iz segmenta D. Mo\xc5\xbeen je dvig zadnjih sede\xc5\xbeev v navpi\xc4\x8dni polo\xc5\xbeaj. S tem pridobimo dodatno odlagalno povr\xc5\xa1ino v zadnjem delu kabine. Z eno potezo jih lahko polo\xc5\xbeimo na tla in zravnamo prtlja\xc5\xbeni prostor. \xc4\x8ce je prednji sopotnikov sede\xc5\xbe zvrnjen povsem nazaj, je mo\xc5\xbeno vanj nalo\xc5\xbeiti do 2,6 metra dolge predmete. Skupna prostornina prtlja\xc5\xbenega prostora je 485 litrov. Tla prtlja\xc5\xbenega prostora je mo\xc5\xbeno spustiti. Tako nastane dodaten prostor za odlaganje, ki ga je neko\xc4\x8d zasedalo rezervno kolo. Vozilo ima tudi osvetljen, 14-litrski armaturni predal, enolitrski srednji predal, odstranljiv pepelnik, 6,9-litrski predal v srednji konzoli (ki obenem slu\xc5\xbei kot naslon za roko), dvojno dr\xc5\xbealo za pija\xc4\x8do z drsnim pokrovom in tudi v vseh \xc5\xa1tirih vratih so dodatni odlagalni prostori za hrambo steklenic (500 ml) in zemljevidov (prednja vrata).\n_START_SECTION_\nMenjalnik\n_START_PARAGRAPH_\nNovi 6-stopenjski ro\xc4\x8dni menjalnik je enako konstruiran kot prej\xc5\xa1nji 5-stopenjski, vendar je ob\xc4\x8dutek pri prestavljanju bolj\xc5\xa1i zaradi kraj\xc5\xa1ega giba vodilne pu\xc5\xa1e, prestavnega mehanizma brez zgibov in zelo zmogljivih zasko\xc4\x8dnih le\xc5\xbeajev, ki povzro\xc4\x8dajo manj trenja. Poleg tega so uporabljeni \xc5\xa1e vzvod prestavnega mehanizma s spremenljivim razmerjem in novi zobniki z bolj\xc5\xa1im ubiranjem od 3. do 6. prestave. Menjalnik je kompaktnej\xc5\xa1i in ustvarja manj notranjega trenja. Hkrati je gib prestavne ro\xc4\x8dice kraj\xc5\xa1i, prehodi med prestavnimi razmerji so o\xc5\xbeji in ob\xc4\x8dutek pri prestavljanju nasploh bolj\xc5\xa1i. Ro\xc4\x8dni menjalnik je tudi osnova za popolnoma nov, avtomatizirani ro\xc4\x8dni menjalnik, ki se prvi\xc4\x8d pojavlja v kaki hondi. Tako imenovani sistem i-SHIFT uporablja sklopko in prestavni mehanizem za bolj ekonomi\xc4\x8dno porabo goriva, seveda pa lahko voznik izbira med samodejno prestavno shemo za bolj spro\xc5\xa1\xc4\x8den slog vo\xc5\xbenje in ro\xc4\x8dnim na\xc4\x8dinom s sekven\xc4\x8dnim prestavnim stikalom za bolj \xc5\xa1portno prestavljanje. Honda se je osredoto\xc4\x8dila na to, da dose\xc5\xbee mehkobo prestavljanja v samodejnem na\xc4\x8dinu in obenem omogo\xc4\x8di kar se da \xc5\xa1portno in odzivno vo\xc5\xbenjo v ro\xc4\x8dnem na\xc4\x8dinu. Za preklop med obema na\xc4\x8dinoma zado\xc5\xa1\xc4\x8da pritisk na gumb ob prestavni ro\xc4\x8dici ali na prestavni stikali tik za volanskim obro\xc4\x8dem. Honda i-SHIFT je na voljo pri 1,4- in 1,8-litrskem bencinskem motorju in zdru\xc5\xbeuje ekonomi\xc4\x8den izkoristek goriva ter gladko prestavljanje.\n_START_SECTION_\nPodvozje\n_START_PARAGRAPH_\nGlede na to, da je bil zasnovan za evropski trg, so civic testirali v Evropi z evropskimi vozniki in tako pri\xc5\xa1li do prav\xc5\xa1njih standardov voznih lastnosti in vodenja. Ob posebnem poudarku na stabilnosti in \xc5\xa1portnem vodenju so dosegli vrhunske ocene v kategoriji C. Trdnost karoserije nasploh je v primerjavi s prej\xc5\xa1njim civicom pove\xc4\x8dana. Nova honda civic je enostavna za vo\xc5\xbenjo zaradi svoje notranjosti, zasnovane po meri voznika, z izvrstno vidljivostjo in odli\xc4\x8dnimi ergonomskimi lastnostmi. Vo\xc5\xbenja pa bo tudi zabavna zaradi zelo odzivnega vodenja in izvrstnega ob\xc4\x8dutka v krmilu, kar bi moralo ugajati ravno \xc5\xa1portno usmerjenemu vozniku. \xc5\xa0irok kolotek in razmeroma velika medosna razdalja \xc5\xa1e ne povesta vsega. Prednje vzmetenje uporablja preizku\xc5\xa1eno MacPhersonovo nogo z ve\xc4\x8djim kotom zaostajanja in hitrej\xc5\xa1im razmerjem elektri\xc4\x8dnega servokrmila (EPS). Sprednji pomo\xc5\xbeni okvir je sestavljen iz jeklenega srednjega dela in tla\xc4\x8dno litih aluminijskih bo\xc4\x8dnih delov za nevtralizacijo vibracij in ve\xc4\x8dje splo\xc5\xa1no udobje ter uglajenost. Stabilnost krmiljenja je nadalje izbolj\xc5\xa1ana zaradi izpopolnjenih nosilcev bla\xc5\xbeilnika in pro\xc5\xbenega vpetja le\xc5\xbeajnih pu\xc5\xa1, delovni u\xc4\x8dinek nasploh pa zaradi tehni\xc4\x8dno dovr\xc5\xa1ene zasnove bla\xc5\xbeilnika. Posebna vzmet prevzema obremenitve bo\xc4\x8dnih sil, aluminijsko spodnje vodilo pa prispeva k zmanj\xc5\xa1anju mase in ve\xc4\x8dji trdnosti. Pri zadnjem vzmetenju je prema s torzijsko gredjo tako zasnovana, da predstavlja navidezno dol\xc5\xbeino vodila, ki optimalno prilagaja nihajno sredi\xc5\xa1\xc4\x8de. Odli\xc4\x8dne u\xc4\x8dinke bla\xc5\xbeenja zagotavlja zelo odziven enocevni bla\xc5\xbeilnik s popolnoma neodvisno vija\xc4\x8dno vzmetjo. Z natan\xc4\x8dno izra\xc4\x8dunano geometrijo obes je dose\xc5\xbeena izredna stabilnost pri velikih hitrostih. Elektri\xc4\x8dno servokrmilo daje najbolj\xc5\xa1i ob\xc4\x8dutek za krmiljenje v svojem razredu: ve\xc4\x8dja izhodna mo\xc4\x8d, manj\xc5\xa1i vztrajnostni odpor, ve\xc4\x8dja \xc4\x8dvrstost, manj\xc5\xa1e trenje, bolj\xc5\xa1a obvladljivost in ni\xc5\xbeja poraba so med klju\xc4\x8dnimi prednostmi tega sistema v primerjavi s hidravli\xc4\x8dnim.\n_START_SECTION_\nVarnost\n_START_PARAGRAPH_\nNovi civic bo med najbolj varnimi vozili v svojem razredu. Vsi modeli so opremljeni z ABS in za optimalno u\xc4\x8dinkovitost tudi z elektronsko porazdelitvijo zavorne sile (EBD) s prilagajanjem zavornega tlaka na sprednjih in zadnjih zavorah za kar najve\xc4\x8djo zavorno sposobnost in stabilnost. Celotna ponudba novega civica ima tudi sistem za nadzor stabilnosti vozila (VSA), ki pomaga vozniku obdr\xc5\xbeati nadzor med zavijanjem, pospe\xc5\xa1evanjem in sunkovitimi manevri, tako da po potrebi zavira kolesa na levi ali desni strani in obenem ustrezno krmili sistema du\xc5\xa1ilne lopute ter v\xc5\xbeiga. Pasivna varnost je bila pri Hondi vedno najpomembnej\xc5\xa1a in tokratna novost pri novem civicu je opominjalni sistem za uporabo varnostnih pasov na zadnjih sede\xc5\xbeih. Sistem zazna odpiranje in zapiranje zadnjih vrat ter poka\xc5\xbee na ve\xc4\x8dnamenskem zaslonu na instrumentni plo\xc5\xa1\xc4\x8di znak za uporabo zadnjih varnostnih pasov. Enota SRS nato ugotovi, v kak\xc5\xa1nem stanju je zaklep vsakega pasu, in po\xc5\xa1lje ustrezno informacijo zaslonu (ki prika\xc5\xbee, da ni noben pas v uporabi ali da so v uporabi eden, dva ali trije). Posebna pozornost je bila namenjena tudi potnikoma spredaj, tako da sta oba prednja sede\xc5\xbea opremljena z dvojnima zateznikoma pasov. Aktivna vzglavnika na sprednjih sede\xc5\xbeih varujeta ob morebitni nezgodi pred po\xc5\xa1kodbami vratu in po raziskavi, ki jo je v zvezi z ubla\xc5\xbeitvijo po\xc5\xa1kodb vratu izvedel neodvisni in\xc5\xa1titut Thatcham, pri\xc4\x8dakuje Honda odli\xc4\x8dno oceno. Honda pri\xc4\x8dakuje tudi, da bo novi civic dosegel oceno 5 zvezdic po kriterijih Euro NCAP za varnost ob \xc4\x8delnem in bo\xc4\x8dnem trku, 3 zvezdice za varnost pe\xc5\xa1cev in 4 zvezdice za varnost otrok. S tem bo civic postal eno od najvarnej\xc5\xa1ih vozil v svojem razredu, kar je izreden dose\xc5\xbeek glede na to, da ima najkraj\xc5\xa1i sprednji previs v segmentu C.\n_START_SECTION_\nProizvodnja\n_START_PARAGRAPH_\nOd svojega prvega nastopa v letu 1972 je civic do\xc5\xbeivel vrsto razvojnih sprememb, da je obdr\xc5\xbeal polo\xc5\xbeaj prodajno najuspe\xc5\xa1nej\xc5\xa1ega Hondinega modela, ki v grobem dose\xc5\xbee pribli\xc5\xbeno tretjino celotne Hondine prodaje. Danes izdelujejo civic v 11 dr\xc5\xbeavah in prodajajo na 160 trgih po vsem svetu. Novi civic za evropski trg bodo izdelovali izklju\xc4\x8dno v Hondini britanski tovarni v Swindonu (HUM), prodaja pa naj bi stekla v za\xc4\x8detku leta 2006. V tovarni motorjev HUM bodo sestavljali tudi 1,8-litrski motor i-VTEC in 2,2-litrski i-CTDi.\n_START_SECTION_\nZgodovina\n_START_PARAGRAPH_\nOd predstavitve prve generacije civica leta 1972 minilo \xc5\xbee 33 let. Njihov vpliv na razvoj avtomobilske industrije je pogosto izhajal iz Hondine strategije rednega uvajanja novih tehnologij na velikoserijski trg prek tega modela.\n_START_SECTION_\nPrva generacija \xe2\x80\x93 \xe2\x80\x98First Civic\xe2\x80\x99 (1972-1979)\n_START_PARAGRAPH_\nPrvotni civic je pri\xc5\xa1el na trg leta 1972 v \xc4\x8dasu, ko je bil Elvis Presley na vrhuncu svoje kariere, in v svetu, ki je bil \xc5\xa1e vedno pod globokim vtisom vesoljskih poletov, med katerimi je tri leta prej \xc4\x8dlovek prvi\xc4\x8d stopil na Mesec. Civic je bil Hondina vizija dosegljivega, a \xc5\xa1e vedno udobnega in za vo\xc5\xbenjo prijetnega avtomobila. Med letoma 1972 in 1979 so izdelali prek 2,1 milijona primerkov tega lahkega in kompaktnega avtomobila, najve\xc4\x8d v karoserijskih razli\xc4\x8dicah s 3 in 5 vrati. Na isto osnovno plo\xc5\xa1\xc4\x8do so postavljali tudi nadgradnje z 2 in 4 vrati ter podalj\xc5\xa1ane karoserije (kombi limuzine) z motorji od 1,2 do 1,5 litra. Civic je imel vzmetenje s \xc5\xa1tirimi vzmetnimi nogami in spredaj name\xc5\xa1\xc4\x8den motor s pogonom na sprednji kolesi. S sodobnim in pristno inovativnim motorjem CVCC (Compound Vortex Controlled Combustion) z nadzorovanim zgorevanjem je bil prvi avtomobil na svetu, ki mu je v Ameriki uspelo priti skozi t. i. Muskiejev pionirski zakon o \xc4\x8distem zraku in se je \xc5\xa1tiri leta zapored najvi\xc5\xa1je uvr\xc5\xa1\xc4\x8dal na lestvici ekonomi\xc4\x8dnosti porabe goriva, ki jo objavlja ameri\xc5\xa1ki Urad za varovanje okolja. Po tehni\xc4\x8dni plati se je izkazal kot dosegljiv in za uporabo enostaven kompakten avtomobil.\n_START_SECTION_\nDruga generacija \xe2\x80\x93 \xe2\x80\x98Super Civic\xe2\x80\x99 (1979-1983)\n_START_PARAGRAPH_\nOsemdeseta leta 20. stoletja so v najbolj razvite dr\xc5\xbeave sveta, ki so ve\xc4\x8dinoma \xc5\xbee spoznale Hondin pohval dele\xc5\xbeni kompakten avtomobil, prinesla \xc4\x8dut za vrednost. Diana in Charles sta dala svetu pravlji\xc4\x8dno poroko in snov za sanje o prihodnjem letu, dotlej pa je prodaja civica \xc5\xbee lepo napredovala in presegla mejo 2,5 milijona. Razli\xc4\x8dice s 3, 4 in 5 vrati so se prodajale na vseh pomembnej\xc5\xa1ih trgih in uporabljale motorje od 1,3 do 1,5 litra, za tehni\xc4\x8dni vi\xc5\xa1ek pa je poskrbel nadaljnji razvoj motorja CVCC s \xc5\xa1e bolj\xc5\xa1im izkoristkom zgorevanja. Dodan mu je bil tudi kataliti\xc4\x8dni pretvornik.\n_START_SECTION_\nTretja generacija \xe2\x80\x93 \xe2\x80\x98Wonder Civic\xe2\x80\x99 (1983-1987)\n_START_PARAGRAPH_\nTretja generacija se je pojavila na trgu v \xc4\x8dasu velikanskih sprememb v Sovjetski zvezi pod Gorba\xc4\x8dovom, pa tudi prvega zares globalnega glasbenega dogodka, koncerta Live Aid. \xe2\x80\x98Wonder Civic\xe2\x80\x99 se je razvijal iz idejne zasnove z imenom \xe2\x80\x98Najprej \xc4\x8dlovek, potem stroj\xe2\x80\x99, ki je postavila v sredi\xc5\xa1\xc4\x8de kupca, kateremu naj vozilo slu\xc5\xbei. Karoserijske razli\xc4\x8dice s 3 in 4 vrati so prevladovale, vendar sta na isti osnovi zrasla \xc5\xa1portni model CRX in Shuttle \xe2\x80\x93 predhodnik sodobnih ve\xc4\x8dnamenskih vozil. Na voljo so bili 1,3-, 1,5- in 1,6-litrski bencinski motorji za razli\xc4\x8dne potrebe. V tehni\xc4\x8dnem smislu je 12-ventilni motor iz lahke zlitine pomaknil stopnjo izkoristka goriva \xc5\xa1e vi\xc5\xa1e, 16-ventilni DOHC pa je iz civica naredil tudi \xc5\xa1portnega konkurenta, zlasti z modelom CRX. Narejenih in prodanih je bilo ve\xc4\x8d kot 1,8 milijona civicov tretje generacije, kar je zbirno \xc5\xa1tevilko modela dvignilo prek 5 milijonov. V tem \xc4\x8dasu se je Honda tudi vrnila v dirkalni svet F1 (na www.barhondaf1.com).\n_START_SECTION_\n\xc4\x8cetrta generacija \xe2\x80\x93 \xe2\x80\x98Grand Civic\xe2\x80\x99 (1987-1991)\n_START_PARAGRAPH_\nTa civic je do\xc4\x8dakal uvedbo motorjev s \xc5\xa1tirimi ventili na valj pri vseh modelih. Sistem vzmetenja s po dvema pre\xc4\x8dnima vodiloma, v uporabi \xc5\xbee na modelih Accord in Prelude, je bil prvi\xc4\x8d uveden spredaj in zadaj, da bi modelu zagotovil odli\xc4\x8dne lastnosti vodenja in stabilnost. V \xc4\x8dasu, ko se je svet veselil padca Berlinskega zidu in izpustitve Nelsona Mandele ter se je v medmre\xc5\xbeju prvi\xc4\x8d pojavil znameniti svetovni splet, so 1,3 - 1,4 - 1,5 in 1,6-litrski motor postregli z odli\xc4\x8dnim kompromisom med ekonomi\xc4\x8dno porabo goriva in zmogljivostjo, DOHC VTEC pa je bil prvi motor na svetu, ki je elektronsko uravnaval krmilne \xc4\x8dase in dvig ventilov. Med letoma 1987 in 1991 je bilo izdelanih 2,5 milijona enot.\n_START_SECTION_\nPeta generacija \xe2\x80\x93 \xe2\x80\x98Sports Civic\xe2\x80\x99 (1991-1995)\n_START_PARAGRAPH_\nAerodinamika in ekonomi\xc4\x8dnost sta bili klju\xc4\x8dni lastnosti, povezani s 5. generacijo civica v razli\xc4\x8dicah z 2, 3, 4 in 5 vrati skupaj s \xc5\xa1portnim dvosedom CRX, ki je svojim navdu\xc5\xa1ujo\xc4\x8dim voznim lastnostim dodal odstranljivo streho in varnostni okvir. Seznam motorjev je obsegal 1,3-, 1,4-, 1,5- in 1,6-litrske enote, kar je 2,4 milijona kupcem omogo\xc4\x8dalo \xc5\xa1iroko izbiro. Honda je leta 1994 pognala proizvodnjo osebnih avtomobilov v Veliki Britaniji (tovarna HUM v Swindonu). Zelo upo\xc5\xa1tevana tehnologija VTEC je bila uporabljena tudi v motorju SOHC in tako \xc5\xa1e bolj poudarila ravnote\xc5\xbeje med ekonomi\xc4\x8dno porabo in zmogljivostjo. Nadaljnji razvoj je prinesel sistem VTEC-E, ki je te\xc5\xbeil k \xc5\xa1e bolj\xc5\xa1emu izkoristku goriva tako, da je pri dolo\xc4\x8denih vrtilnih frekvencah motorja dejansko zaprl enega od sesalnih ventilov v vsakem valju (vti). Bolj \xc5\xa1portna oblika ni izklju\xc4\x8devala prakti\xc4\x8dnosti in razdeljena vrata prtlja\xc5\xbenika so naredila ta prostor la\xc5\xbee dostopen in bolj prakti\xc4\x8den. Proizvodnja civica je v tem obdobju presegla magi\xc4\x8dno mejo 10 milijonov.\n_START_SECTION_\n\xc5\xa0esta generacija \xe2\x80\x93 \xe2\x80\x98Miracle Civic\xe2\x80\x99 (1995-2000)\n_START_PARAGRAPH_\nZ ve\xc4\x8d kot 3,2 milijona narejenih primerkov je ta model postal sploh najbolje prodajani civic. V razli\xc4\x8dicah z 2, 3, 4 in 5 vrati (tudi Aero deck so izdelovali na isti osnovni plo\xc5\xa1\xc4\x8di kot poseben model) je imela \xc5\xa1esta generacija Civica bogato izbiro motorjev, med njimi tudi prvi civicov dizel \xe2\x80\x93 2,0-litrski. Pri bencinskih je bilo mogo\xc4\x8de izbirati med 1,3, 1,4, 1,5, 1,6 in 1,8-litrskim. \xc5\xa0e enkrat se je izkazalo, da je mogo\xc4\x8de pove\xc4\x8dati storilnost motorja, ne da bi to vplivalo na ve\xc4\x8djo porabo goriva, kar je nedvoumno dokazal motor s tristopenjskim sistemom VTEC. Korak naprej v zvezi z voznimi lastnostmi je naredil menjalnik CVT, ki je prvi\xc4\x8d ponudil brezstopenjsko, samodejno menjavanje prestavnih razmerij.\n_START_SECTION_\nSedma generacija \xe2\x80\x93 \xe2\x80\x98Conscious Civic\xe2\x80\x99 (2000-2005)\n_START_PARAGRAPH_\nZ nadgradnjo novih karoserijskih razli\xc4\x8dic na civicovi osnovni plo\xc5\xa1\xc4\x8di je Honda poskrbela za bolj dru\xc5\xbeinsko usmerjeno uporabo avtomobila z modeloma Stream in CR-V. Civic sam pa je postal ve\xc4\x8dji, \xc5\xa1ir\xc5\xa1i in vi\xc5\xa1ji, z ve\xc4\x8d prostora za potnike in prtljago. Med letoma 2000 in 2005 je bilo izdelanih dva milijona civicov sedme generacije. Poleg prostorne notranjosti so kupci civica lahko u\xc5\xbeivali tudi prednosti povsem ravnega poda in na armaturno plo\xc5\xa1\xc4\x8do name\xc5\xa1\xc4\x8dene prestavne ro\xc4\x8dice. Z zdru\xc5\xbeitvijo sistemov VTEC in VTC (Variable Timing Control ali spremenljivo krmiljenje odmikalnih gredi) so Hondini in\xc5\xbeenirji ustvarili motorje z bolj\xc5\xa1imi delovnimi karakteristikami. Vse ve\xc4\x8dja skrb za okolje je privedla do civica IMA s pomo\xc5\xbenim pogonskim sistemom (Integrated Motor Assist); elektri\xc4\x8dni motor v navezi z izjemno var\xc4\x8dnim bencinskim i-DSI je dal nekaj zelo edinstvenega: 1,3-litrski motor z efektivnim izkoristkom goriva primerljivim z 1,0-litrskim in zmogljivostjo 1,6-litrskega. Kar zadeva varnost, je civic dosegel doslej najvi\xc5\xa1jo podeljeno oceno za varnost pe\xc5\xa1cev po kriterijih Euro NCAP (stari protokol).'